SCB ร่วง 3% นิวโลว์ในรอบกว่า 2 ปี วิตกงบฯ Q2 ลดฮวบหลังรายได้ดอกเบี้ยหดตัว-ตั้งสำรองฯพุ่ง
SCB ร่วง 3% นิวโลว์ในรอบกว่า 2 ปี วิตกงบฯ Q2 ลดฮวบหลังรายได้ดอกเบี้ยหดตัว-ตั้งสำรองฯพุ่ง โดยล่าสุด ณ เวลา 11.27 น. อยู่ที่ระดับ 125 บาท ลดลง 3.50 บาท หรือ 2.72% สูงสุดที่ระดับ 127.50 บาท ต่ำสุดที่ระดับ 124 บาท มูลค่าการซื้อขาย 987.71 ล้านบาท
25 มิ.ย. 2561

ผู้สื่อข่าวรายงานว่า ราคาหุ้น ธนาคารไทยพาณิชย์ จำกัด (มหาชน) หรือ SCB ณ เวลา 11.27 น. อยู่ที่ระดับ 125 บาท ลดลง 3.50 บาท หรือ 2.72% สูงสุดที่ระดับ 127.50 บาท ต่ำสุดที่ระดับ 124 บาท มูลค่าการซื้อขาย 987.71 ล้านบาท

โดยราคาหุ้น SCB ปรับตัวลดลงทำสถิติต่ำสุดในรอบกว่า 2 ปี นับตั้งแต่ราคาหุ้นปิดที่ระดับ 125 บาท เมื่อวันที่ 24 พ.ค. 59 โดยคาดว่านักลงทุนกังวลในเรื่องของผลการดำเนินงานในช่วงไตรมาส 2/61 ที่คาดว่าจะปรับตัวลดลง ซึ่งส่งผลให้เกิดการเทขายทำกำไรออกมา
ด้านนักวิเคราะห์ บล.ฟิลลิป (ประเทศไทย) ระบุในบทวิเคราะห์ โดยคาดว่า SCB จะมีกำไรไตรมาส 2/2561 ที่ระดับ 1 หมื่นล้านบาท ลดลง 11.5% จากไตรมาสก่อนหน้า เนื่องจากได้รับผลกระทบจากการปรับลดค่าธรรมเนียมเต็มไตรมาส และลดลงถึง 15.6% เมื่อเทียบกับช่วงเดียวกันปีก่อน แม้รายได้ค่าธรรมเนียมจะเพิ่มขึ้น แต่รายได้ที่ไม่ใช่ดอกเบี้ยที่ลดลงรวมไปถึงการตั้งสำรองที่เพิ่มขึ้นจะทำให้กำไรน้อย
อย่างไรก็ดี ยังคงประมาณการกำไรปี 2561 ของ SCB ไว้ที่ 4.3 หมื่นล้านบาท เพิ่มขึ้น 0.5% จากปีก่อน โดยการลดลงของค่าธรรมเนียมเป็นส่วนสำคัญที่ทำให้กำไรเพิ่ม ไม่มากนัก ขณะที่ฝ่ายวิจัยคงราคาพื้นฐานไว้ที่ 150.00 บาท ถึงแม้ว่าจะมีความเสี่ยงเกี่ยวกับการปรับลดค่าธรรมเนียม และสินเชื่อรายใหญ่หลายรายที่อาจจะมีปัญหา แต่ราคาหุ้นที่ปรับลด มาก่อนหน้าทำให้ส่วนต่างมีมากขึ้น จึงปรับเพิ่มคำแนะนำเป็น “ซื้อ” จากเดิมที่แนะนำ “ทยอยซื้อ”
ขณะเดียวกัน นักวิเคราะห์ บล.ฟินันเซีย ไซรัส คาดการณ์ว่า SCB จะประกาศผลประกอบการในไตรมาส 2/2561 ที่ 9,898 ล้านบาท ซึ่งถือว่าเป็นธนาคารพาณิชย์ที่ทำผลกำไรได้มากที่สุด แต่อย่างไรก็ตามกำไรดังกล่าวลดลง 17% เมื่อเทียบกับช่วงเดียวกันเมื่อปีก่อน และคิดเป็นการปรับตัวลดลงสูงที่สุดในกลุ่มธนาคารพาณิชย์ด้วยเช่นกัน